หุ้นปิดบวก 1 จุด ขาดปัจจัยใหม่หนุน
"ปตท.-ปตท.สผ."ราคาหุ้นบวกต่อ ติดท็อป 5 ซื้อขายสูงสุด แรงหนุนราคาน้ำมันดิบพุ่ง
17 ก.ย. 2562

"ปตท.-ปตท.สผ."ราคาหุ้นบวกต่อ ติดท็อป 5 ซื้อขายสูงสุด แรงหนุนราคาน้ำมันดิบพุ่ง
ตลาดหุ้นไทย วันที่ 17 ก.ย.62 ดัชนีปิดที่ระดับ 1,663.93 จุด เพิ่มขึ้น 1.00 จุด (+0.06%) มูลค่าการซื้อขาย 73,344.07 ล้านบาท
นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยแกว่งออกด้านข้าง คล้ายกับตลาดต่างประเทศ โดยตลาดหุ้นในภูมิภาคเอเชียเคลื่อนไหวทั้งในแดนบวก-ลบ สลับกัน เนื่องจากตลาดฯไม่มีปัจจัยใหม่เข้ามากระตุ้น ขณะเดียวกันก็ต้องรอดูผลประชุมธนาคารกลางสหรัฐฯ (เฟด) ที่จะประชุม 17-18 ก.ย.นี้ ซึ่งตลาดฯคาดเฟดจะปรับลดอัตราดอกเบี้ย แต่ต้องรอดูการส่งสัญญาณจากประธานเฟดว่าจะออกมาอย่างไรบ้าง
นอกจากนี้ ตลาดฯยังรอติดตามการประชุมธนาคารกลางญี่ปุ่น (บีโอเจ) ที่จะประชุม 18-19 ก.ย.นี้ และการประชุมธนาคารกลางอังกฤษ (BoE)ที่จะประชุม 19 ก.ย.นี้ ซึ่งตลาดคาดว่าธนาคารกลางทั้งสองแห่งจะยังคงอัตราดอกเบี้ยในระดับเดิม
อย่างไรก็ดี ตลาดฯยังได้แรงพยุงจากหุ้นในกลุ่มพลังงานหลังราคาน้ำมันดิบในตลาดโลกปรับตัวขึ้น ซึ่งประเทศซาอุดีอาระเบีย ระบุว่าการที่จะกลับมาผลิตน้ำมันในระดับเดิมอาจจะต้องใช้เวลาระยะหนึ่ง นอกจากนี้ยังได้กลุ่มไอซีทีหนุนตลาดด้วย แนวโน้มการลงทุนในวันพรุ่งนี้ (18 ก.ย.) นายวิจิตร กล่าวว่า ตลาดฯคงจะแกว่งไซด์เวย์ไปก่อนในช่วงรอผลประชุมเฟด พร้อมให้แนวรับ 1,650 จุด ส่วนแนวต้าน 1,680 จุด
5 หลักทรัพย์ที่มีมูลค่าการซื้อขายสูงสุด 
PTTEP มูลค่าการซื้อขาย 4,346.40 ล้านบาท ปิดที่ 130.00 บาท เพิ่มขึ้น 5.00 บาท
PTT มูลค่าการซื้อขาย 3,956.67 ล้านบาท ปิดที่ 47.25 บาท เพิ่มขึ้น 0.25 บาท
SCC มูลค่าการซื้อขาย 3,226.20 ล้านบาท ปิดที่ 414.00 บาท ลดลง 12.00 บาท 
ADVANC มูลค่าการซื้อขาย 2,980.15 ล้านบาท ปิดที่ 225.00 บาท เพิ่มขึ้น 2.00 บาท
PTTGC มูลค่าการซื้อขาย 2,479.21 ล้านบาท ปิดที่ 58.25 บาท เพิ่มขึ้น 1.25 บาท